## Aguirre valora “positivament” la declaració d'urgència per a la vacuna contra l'MHE

*** El Ministeri d'Agricultura, Pesca i Alimentació ha declarat d'urgència l'obtenció de la vacuna contra la malaltia hemorràgica epizoòtica (MHE)
* El conseller Aguirre havia incidit en la declaració d'urgència dilluns passat en la reunió sectorial del ministre amb els consellers del ram, on va reclamar que es fera “com més prompte millor”**

José Luis Aguirre, conseller d'Agricultura, Ramaderia i Pesca, reconeix que “és positiu” que el ministre d'Agricultura, Pesca i Alimentació, Luis Planas, “haja atés finalment la nostra petició i es puguen aconseguir avanços en l'obtenció de la vacuna” contra l'MHE.

En este sentit, el conseller d'Agricultura valora “positivament” l'anunci per part del Ministeri d'Agricultura, Pesca i Alimentació de la declaració d'urgència per a investigar la vacuna contra la malaltia hemorràgica epizoòtica (MHE) i recorda que també és necessari disposar d'un protocol unificat sobre la malaltia per a totes les comunitats autònomes, així com destinar ajudes als ramaders.

Precisament Aguirre va incidir en la declaració d'urgència del dilluns passat en la reunió sectorial del ministre amb els consellers del ram, on va reclamar que es fera “com més prompte millor”.

Cal recordar que el mes de desembre passat, Aguirre, juntament amb els consellers d'Agricultura de Castella i Lleó, Aragó i Extremadura va enviar una carta al ministre en la qual destacava que era “imprescindible” que es potenciara amb caràcter d'urgència la recerca i desenvolupament per a tindre com més prompte siga possible una vacuna obligatòria, que protegisca la cabanya ramadera contra l'MHE.

Fecha: 18/01/2024